Suderves katoļu baznīca

Suderves sv. Trīsvienības baznīca (lietuviešu: Sudervės Švč. Trejybės bažnyčia) ir 19. gadsimta sākumā uzbūvēts Romas katoļu dievnams, kas atrodas Lietuvas dienvidaustrumos, Viļņas apriņķa Viļņas rajona pašvaldības Suderves ciemā. Klasicisma stila ēka uzcelta rotondas formā, kas ir netipiski Lietuvai. Nacionālas nozīmes Lietuvas valsts kultūras piemineklis (unikālais kods — 22381). Suderves ciems 1594. gadā piederēja Sv. Trīsvienības pareizticīgo brālībai. 1669. gadā ciemu pārdeva jezuītiem. 1782. gadā Viļņas bīskaps Ignots Masalskis (Ignotas Masalskis/Ignacy Jakub Massalski) ciemā uzcēla koka baznīcu, bet 1783. gadā šeit tika nodibināta draudze. No 1803. līdz 1822. gadam tika uzcelta mūsdienu baznīca. 1834. gadā to konsekrēja Viļņas bīskaps, Ilūkstē dzimušais Andžejs Benedikts Klongevičs. Baznīca vairākkārt remontēta. Altārgleznas autors ir lietuviešu/poļu mākslinieks Napoleons Ilakavičs (Napoleonas Ylakavičius/Napoleon Iłłakowicz). Dievkalpojumi tradicionāli notiek poļu valodā, kopš 2005. gada — arī lietuviski. Ārējās saites Vikikrātuvē par šo tēmu ir pieejami multivides faili. Skatīt: Suderves katoļu baznīca. Ieraksts Lietuvas kultūras vērtību reģistrā